**A családsegítés és a gyermekjóléti szolgáltatás integrálásával**

**összefüggő kérdések**

Az Országgyűlés a 2015. július 6-i ülésén elfogadta **az egyes szociális és gyermekvédelmi tárgyú törvények módosításáról szóló 2015. évi CXXXIII. törvényt**, mely 2016. január 1-től nagymértékben megváltoztatja a család- és gyermekjóléti ellátás felépítését. A törvény módosítja többek között **a szociális igazgatásról és szociális ellátásról szóló 1993. évi III. törvényt (a továbbiakban Szt.), valamint a gyermekek védelméről és a gyámügyi igazgatásról szóló 1997. évi XXXI. törvényt (a továbbiakban: Gyvt.)**

**A legfontosabb változások:**

* Gyermekjóléti szolgálat és családsegítés egy szolgáltató keretében működtethető.[[1]](#footnote-1)
* Létrejönnek „család- és gyermekjóléti központok,” melyek a járásszékhely településen működő gyermekjóléti szolgálatokhoz kötődnek, valamint a „család- és gyermekjóléti szolgálatok”, melyek a településeken látnak el feladatokat.
* A közös önkormányzati hivatalok esetén, a feladatellátást a közös önkormányzati hivatal székhelye szerinti önkormányzat köteles biztosítani.[[2]](#footnote-2)

A Budakörnyéki Önkormányzati Társulás települései valamennyien a Budakeszi járás részei, így a Budakeszin, mint járásszékhely településen működő „család- és gyermekjóléti központhoz” fognak tartozni. Ide tartozik továbbá Budaörs és Zsámbék település is.

Jelenleg a Budakörnyéki Önkormányzati Társulás településein családsegítés és gyermekjóléti szolgáltatást az alábbi szolgáltatók látnak el:

|  |  |
| --- | --- |
| **Település** | **Család- és Gyermekjóléti ellátás** |
| Biatorbágy | Biatorbágyi CsaládsegítőKözpont és Gyermekjóléti Szolgálat*.* |
| Budajenő | HÍD Szociális és Gyermekjóléti Szolgálat |
| Budakeszi | HÍD Szociális és Gyermekjóléti Szolgálat |
| Herceghalom | Magyar Máltai Szeretetszolgálat Gondviselés Háza - Páty |
| Nagykovácsi | Ezüstkor Szociális Gondozó Központ – Solymár Nagykovácsi Családsegítő és Gyermekjóléti Szolgálata |
| Páty | Magyar Máltai Szeretetszolgálat Gondviselés Háza - Páty |
| Perbál | Magyar Máltai Szeretetszolgálat Gondviselés Háza - Páty |
| Remeteszőlős | Városi Napos Oldal Szociális Központ Intézményfenntartó Társulás (Pilisvörösvár) |
| Telki | Magyar Máltai Szeretetszolgálat Gondviselés Háza - Páty |
| Tök | HÍD Szociális és Gyermekjóléti Szolgálat |

Budajenő, Remeteszőlős és Tök települések közös önkormányzati hivatalt tartanak fenn, melynek székhelye Budajenő. A jogszabályoknak megfelelően a család- és gyermekjóléti feladatok ellátását Budajenő, Remeteszőlős és Tök települések esetében Budajenő mint a közös önkormányzati hivatal székhely települése köteles biztosítani.[[3]](#footnote-3)

Az új rendelkezéseknek megfelelően a család- és gyermekjóléti feladatellátás két szinten fog működni.

1. **Család- és gyermekjóléti szolgálat**

A család- és gyermekjóléti szolgálat a településeken működik. A család- és gyermekjóléti szolgálat látja el a gyermekjóléti szolgáltatást,[[4]](#footnote-4) valamint a családsegítés[[5]](#footnote-5) feladatait, továbbá: [[6]](#footnote-6)

* + folyamatosan figyelemmel kíséri a településen élő gyermekek szociális helyzetét, veszélyeztetettségét,
	+ meghallgatja a gyermek panaszát, és annak orvoslása érdekében megteszi a szükséges intézkedést,
	+ szervezi a – legalább három helyettes szülőt foglalkoztató – helyettes szülői hálózatot, illetve működtetheti azt, vagy önálló helyettes szülőket foglalkoztathat,
	+ segíti a nevelési-oktatási intézmény gyermekvédelmi feladatának ellátását,
	+ felkérésre környezettanulmányt készít,
	+ kezdeményezi a települési önkormányzatnál új ellátások bevezetését,
	+ biztosítja a gyermekjogi képviselő munkavégzéséhez szükséges helyiségeket,
	+ részt vesz a külön jogszabályban meghatározott Kábítószerügyi Egyeztető Fórum munkájában,
	+ nyilvántartást vezet a helyettes szülői férőhelyekről.
1. **Család- és gyermekjóléti központ:**

A központ a járásszékhely településen működő önálló intézmény, vagy a járásszékhely településen működő szolgálat szervezeti és szakmai szempontból önálló intézményegysége.[[7]](#footnote-7)

A család- és gyermekjóléti központnak – a gyermekjóléti szolgálat általános feladatain[[8]](#footnote-8) túl – az alábbi feladatokat kell ellátnia:

* + a gyermek családban nevelkedésének elősegítése, a gyermek veszélyeztetettségének megelőzése érdekében a gyermek igényeinek és szükségleteinek megfelelő önálló, egyéni és csoportos speciális szolgáltatásokat, programokat nyújt, amelynek keretében biztosít:
		- utcai és – ha a helyi viszonyok azt indokolják – lakótelepi szociális munkát, kapcsolattartási ügyeletet, ennek keretében közvetítői eljárást,
		- ha a helyi viszonyok azt indokolják – kórházi szociális munkát,
		- gyermekvédelmi jelzőrendszeri készenléti szolgálatot,
		- jogi tájékoztatásnyújtást és pszichológiai tanácsadást, családkonzultációt, családterápiát, családi döntéshozó konferenciát;
		- 2018.01.01. napjától: óvodai és iskolai szociális segítő tevékenységet;[[9]](#footnote-9)
	+ a gyermekvédelmi gondoskodás keretébe tartozó hatósági intézkedésekhez kapcsolódó, a gyermekek védelmére irányuló tevékenységet lát el, amelynek keretében:
		- kezdeményezi a gyermek védelembe vételét vagy súlyosabb fokú veszélyeztetettség esetén a gyermek ideiglenes hatályú elhelyezését, nevelésbe vételét,
		- javaslatot készít a veszélyeztetettség mértékének megfelelően a gyermek védelembe vételére, illetve a családi pótlék természetbeni formában történő nyújtására, a gyermek tankötelezettsége teljesítésének előmozdítására, a gyermek családjából történő kiemelésére, a leendő gondozási helyére vagy annak megváltoztatására, valamint a gyermek megelőző pártfogásának mellőzésére, elrendelésére, fenntartására és megszüntetésére,
		- együttműködik a pártfogó felügyelői szolgálattal és a megelőző pártfogó felügyelővel a bűnismétlés megelőzése érdekében, ha a gyámhatóság elrendelte a gyermek megelőző pártfogását,
		- a családjából kiemelt gyermek visszahelyezése érdekében családgondozást végez – az otthont nyújtó ellátást, illetve a területi gyermekvédelmi szakszolgáltatást végző intézménnyel együttműködve – a család gyermeknevelési körülményeinek megteremtéséhez, javításához, a szülő és a gyermek közötti kapcsolat helyreállításához,
		- utógondozást végez – az otthont nyújtó ellátást, illetve a területi gyermekvédelmi szakszolgáltatást végző intézménnyel együttműködve – a gyermek családjába történő visszailleszkedéséhez,
		- védelembe vett gyermek esetében elkészíti a gondozási-nevelési tervet, családgondozást végez, illetve a gyámhatóság megkeresésére a családi pótlék természetbeni formában történő nyújtásához kapcsolódó pénzfelhasználási tervet (a továbbiakban: pénzfelhasználási terv) készít;
		- szakmai támogatást nyújt az ellátási területén működő gyermekjóléti szolgálatok számára.

A Gyermekjóléti szolgálatot az eddigieknek megfelelően állami, egyházi és nem állami fenntartó is működtethet ellátási megállapodás keretében. Ugyanakkor a család- és gyermekjóléti központot csak állami fenntartó működtethet.[[10]](#footnote-10) A jogszabály alapján állami fenntartónk „a Kormány rendeletében kijelölt szerv, a helyi önkormányzat, a helyi önkormányzatok társulása”[[11]](#footnote-11) minősül. Fontos, hogy a család- és gyermekjóléti szolgáltatásokat egy szolgáltatón belül kell ellátni. Nincs akadálya viszont annak, hogy a személyes gondoskodást nyújtó intézmény egyes speciális részfeladatokat – legfeljebb 5 éves időtartamra kötött szerződés alapján – az intézményen kívüli szolgáltató lássa el. Ezek a feladatok például a mosatás, takarítás, étkeztetés, könyvelés, karbantartási feladatok elvégzése, jelzőrendszeres házi segítségnyújtás esetén a jelzőrendszer működtetése.[[12]](#footnote-12)

2016.01.01. napját követően nem csak a család- és gyermekjóléti ellátások szabályozása változik, hanem többek között a házi segítségnyújtás, a falugondnoki és tanyagondnoki szolgálat ellátásának szabályai is.

Az átalakítással kapcsolatosan a törvénymódosítás határidőket ír elő a felkészüléssel kapcsolatosan:

* **2015. szeptember 30. napjáig** rögzíteni kell 2015. augusztus 1-jét megelőzően hatályos rendelkezések alapján a megállapított pontszámot és gondozási óraszámot, a személyes gondoskodást nyújtó szociális ellátások, szolgáltatások finanszírozásának ellenőrzése céljából vezetett nyilvántartásban. (Ezt a feladatot a szolgáltató végzi el.)
* **2015. október 31. napjáig** a települési önkormányzat felülvizsgálja a családsegítés, illetve a gyermekjóléti szolgáltatási feladatok ellátásának módját, szervezeti kereteit és az e feladatok biztosítására kötött ellátási szerződéseket.
* **2015. november 30. napjáig** a települési önkormányzat dönt a családsegítés, illetve a gyermekjóléti szolgáltatási feladatok ellátásának a 2016. január 1-jétől hatályos rendelkezéseknek megfelelő biztosítása módjáról, és ha szükséges a fenntartó kérelmezi a szolgáltatói nyilvántartásba bejegyzett adatok módosítását.

Tekintettel arra, hogy a végrehajtási rendeletek még nem jelentek meg (szeptember végén, október elején várhatóak) és a finanszírozás kérdésében sem lehet biztosat tudni, az önkormányzatok lehetőségeit, illetve mozgásterét sem lehet pontosan meghatározni.

Megfontolandó egy kerekasztal egyeztetés összehívása a társulás települései részvételével azt követően, hogy a végrehajtási szabályok megjelentek.

***Megjegyzés****: Jelenlegi ismereteink szerint a család- és gyermekjóléti központ feladatai a HÍD Szociális és Gyermekjóléti Szolgálat keretében megszervezendő, önálló szervezeti egység látná el. Remeteszőlős település esetében fel kell oldani azt a problémát, hogy Remeteszőlős közös hivatalt tart fenn Budajenő és Tök településekkel, a szolgáltatásokat viszont a Városi Napos Oldal Szociális Központ Intézményfenntartó keretében veszi igénybe.*

**Budakeszi, 2015. szeptember 28.**

**Melléklet:**

* EMMI Szociális és Gyermekjóléti Szolgáltatások Főosztálya által kiadott Gyakran ismételt kérdések.
1. Gyvt. 40. § (1) [↑](#footnote-ref-1)
2. Szt. 86.§. (1) a) [↑](#footnote-ref-2)
3. Szt. 86. §. (1) a) [↑](#footnote-ref-3)
4. Gyvt. 39. § [↑](#footnote-ref-4)
5. Szt. 64. § (4) [↑](#footnote-ref-5)
6. Gyvt. 40. § (2)-ben foglalt feladatok [↑](#footnote-ref-6)
7. Gyvt. 40/A. § (1) [↑](#footnote-ref-7)
8. Gyvt. 39. §, a 40. § (2) és Szt. 64. § (4) [↑](#footnote-ref-8)
9. Gyvt. 40/A. §. (2) ag) [↑](#footnote-ref-9)
10. Gyvt. 40/A. §. (3) [↑](#footnote-ref-10)
11. Gyvt. 5. §. sa) [↑](#footnote-ref-11)
12. Sztj. 122/A. §. (1)-(2) [↑](#footnote-ref-12)